Boer oorleef tweede aanval in twee jaar | Netwerk24
Deur Susan Cilliers 27 Maart 2020 17:02
Dit is tweede keer binne twee jaar dat Jan Randell (75), ’n bekende boer van die Lothair-omgewing in die distrik Ermelo, op sy plaas Bloemkrans aangeval en aangerand is.
Werner Weber, VF Plus-leier in Mpumalanga, het ’n beroep op boere gedoen om nie hul waaksaamheid te verslap tydens die staat van nasionale inperking nie.
Randell is Vrydagmiddag in die Unitas-hospitaal in Pretoria geopereer. Volgens sy seun Jantjie het die koeël van vermoedelik ’n handwapen sy linkerbeen net bo die knie gebreek.
“Hy is in die waakeenheid, maar weens die Covid-19-beperkings mag ons hom nie besoek nie. Ons wag nog om te hoor hoe die operasie afgeloop het en of ons spesiale vergunning kan kry om hom te gaan besoek.”
Jan RandellFoto: Verskaf
Jantjie sê sy pa kon nog nie self vertel presies wat gebeur het tydens die aanval Donderdag omstreeks 18:00 nie. Hy het pas op sy plaas opgedaag ná ’n besoek aan Lothair, toe vermoedelik twee aanvallers hom oorval het net toe hy by die motorhuis wou intrek.
“Hulle het die bakkie se venster aan die passasierskant stukkend geslaan en geskiet toe my pa wegjaag.”
Volgens Jantjie het sy broer, Philip, gehoor toe hul pa om hulp roep op die tweerigtingradio in sy bakkie. “Ek is geskiet,” het hy geskree.
Philip het my gebel met die nuus, maar ons kon my pa nie dadelik daarna op sy selfoon in die hande kry nie.”
Jantjie en Philip boer op ander plase in die omgewing en het na die plaas waar hul pa alleen woon gejaag. Op pad daarheen het hulle hom bewusteloos in sy bakkie in die gras langs die teerpad gevind. Hy het van agter in ’n vragmotor vasgery waar hy van die plaas in die pad ingedraai het en sy kop teen die voorruit gestamp.
“My pa het omtrent ’n halfuur later in die ambulans sy bewussyn begin herwin, maar hy was baie deurmekaar. Hy wou weet wat aangaan.”
Jan Randell toe hy nog gereeld musiek gemaak het op partytjies en danse. Foto: Verskaf
Die polisie en boere in die omgewing het ná die aanval gesien die booswigte het oor die heining in die erf geklim en vermoedelik in die motorhuis geskuil voordat hulle Randell oorval het. Niks is gesteel nie en niemand is nog in hegtenis geneem nie.
Jantjie sê sy pa is met die vorige aanval ook buite die huis oorval. Die rowers het hom in die huis vasgebind, geslaan, geskop en probeer versmoor.
“Hulle het ook sy vingers gebreek en wou hom nog met ’n strykyster brand, maar het gevlug toe my pa se selfoon skielik lui.”
Randell was net behoorlik op die been nadat hy van twee rugoperasies, ’n nekoperasie en skoueroperasie herstel het.
Hy woon en boer sy lewe lank in die Ermelo-omgewing en bedryf ’n vee-en-saaiboerdery op Bloemkrans waar hy die afgelope twee dekades woon. Hy het vroeër ook dikwels musiek gemaak op troues en dansgeleenthede.
Meer oor: Ermelo | Oorleef | Boer | Aanval
Boervrou met messe aangeval
Polisie keer nege mans aan ná huisrooftog en plaasaanval
Bejaarde erg aangerand in rooftog op hoewe